Document ID: 32004R1428

32004R1428
L 263/7
JURNALUL OFÍCIAL AL UNIUNII EUROPENE
REGULAMENTUL (CE) NR. 1428/2004 AL COMISIEI
din 9 august 2004
de modificare a Regulamentului (CE) nr. 1622/2000 de stabilire a anumitor norme de aplicare a Regulamentului (CE) nr. 1493/1999 privind organizarea comună a pieței vitivinicole și de stabilire a unui cod comunitar al practicilor și tratamentelor oenologice
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), în special articolul 46 alineatele (1) și (2),
întrucât:
(1)
Articolul 42 alineatul (6) al treilea paragraf din Regulamentul (CE) nr. 1493/1999 prevede normele privind cupajul vinurilor albe și roșii în regiunile în care această practică este tradițională. Această practică este în prezent interzisă în Spania de la 1 august 2003. Normele specifice pentru cupajul acestor vinuri în Spania prevăzute la articolul 36 din Regulamentul (CE) nr. 1622/2000 al Comisiei (2) nu mai au obiect. Prin urmare, este necesar să se elimine articolul în cauză.
(2)
Cinci vinuri de masă franceze cu indicație geografică, cu tăria alcoolică totală în volume de peste 15 % și cu conținutul de zahăr rezidual de peste 45 g/l au fost recent desemnate de autoritățile franceze și necesită, pentru conservarea în bune condiții de calitate, un conținut de dioxid de sulf superior limitei normale de 260 mg/l, dar oricum mai mic decât 300 mg/l. În consecință, aceste vinuri trebuie să fie incluse în lista prevăzută la primul paragraf litera (a) a cincea liniuță din anexa XII la Regulamentul (CE) nr. 1622/2000.
(3)
Un v.c.p.r.d. produs în Italia și două v.c.p.r.d. din Franța, recent recunoscute de autoritățile franceze, care trebuie să respecte condiții speciale de producție și să prezinte un conținut de zahăr rezidual de peste 5 g/l, necesită, pentru conservarea în bune condiții de calitate, un conținut de dioxid de sulf superior limitei normale de 260 mg/l, dar oricum mai mic decât 400 mg/l. În aceeași situație se află vinurile v.c.p.r.d. din Luxemburg pentru care s-au stabilit recent condițiile speciale de producție care le permit să fie descrise prin termenii „vendanges tardives”, „vin de glace” sau „vin de paille”. Prin urmare, respectivele vinuri ar trebui să fie incluse pe lista vinurilor cu caracteristici similare prevăzută la primul paragraf litera (b) din anexa XII la Regulamentul (CE) nr. 1622/2000.
(4)
Unele vinuri v.c.p.r.d. din Franța și Luxemburg, precum și un v.c.p.r.d. din Spania, ale căror condiții speciale de producție au fost recent stabilite sau modificate, sunt elaborate după metode speciale și prezintă în mod normal un conținut în aciditate volatilă superioară limitelor stabilite la punctul B din anexa V la Regulamentul (CE) nr. 1493/1999, dar totuși sub nivelul de 25, 30 și respectiv 35 miliechivalenți/litru. Prin urmare, aceste vinuri ar trebui să fie incluse în listele prevăzute la anexa XII la Regulamentul (CE) nr. 1622/2000.
(5)
Vinurile v.c.p.r.d. din Austria care îndeplinesc condițiile pentru a fi desemnate prin termenul de „Eiswein” și provenite din anul de recoltă 2003 prezintă un conținut în aciditate volatilă superior limitelor stabilite în anexa XIII punctul (d) la Regulamentul (CE) nr. 1622/2000, dar totuși sub nivelul de 40 miliechivalenți/litru, ca urmare a unor condiții climatice neobișnuite întâlnite în anul de recoltă 2003. Prin urmare, aceste vinuri produse din struguri recoltați în 2003 ar trebui să fie incluse în listele prevăzute la litera (d) a doua liniuță din anexa XII la regulamentul menționat anterior.
(6)
Măsurile prevăzute de prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
Regulamentul (CE) nr. 1622/2000 se modifică după cum urmează:
1.
Articolul 36 se elimină.
2.
Anexa XII se modifică în conformitate cu anexa I la prezentul regulament.
3.
Anexa XIII se modifică în conformitate cu anexa II la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 august 2004.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 august 2004.

Labels: 17
6